Purtătorul de cuvânt al Brigăzii Rutiere a Capitalei, Ioana Stancu, a declarat luni, pentru MEDIAFAX, că accidentul a avut loc duminică, în jurul orei 20.10, pe Bulevardul Mărăşeşti.

Şoferul, în vârstă de 56 de ani, aflat la volanul unui autoturism Dacia 1310, mergea pe linia de tramvai de pe Bulevardul Mărăşeşti, dintre Bulevardul Cantemir către strada Candiano Popescu. La un moment dat, o bată metalică din şina de tramvai s-a desprins, a perforat podeaua autoturismului şi i-a intrat şoferului în stomac.

Purtătorul de cuvânt al Brigăzii Rutiere a Capitalei, Ioana Stancu a declarat că în zona în care a avut loc accidentul şoferii pot circula pe linia de tramvai, aceasta fiind considerată bandă de circulaţie.

Bărbatul rănit a fost operat şi apoi internat la Terapie Intensivă, a declarat, luni, pentru MEDIAFAX purtătorul de cuvânt al Spitalului Floreasca, Bogdan Opriţa.

Potrivit medicului Bogdan Opriţa, pacientul a fost operat pentru a-i fi extrasă din stomac bara metalică din şina de tramvai.

Purtătorul de cuvânt al Spitalului Floreasca a precizat că bărbatul avea şi o leziune la un picior, dar aceasta era superficială, cele mai mari probleme fiind puse de leziunile din stomac.